Slovenskí Branci

Slovenskí Branci alebo Slovenskí branci (skratka: SB) bola neregistrovaná polovojenská organizácia, ktorá pôsobila na Slovensku od roku 2012. Organizácia bola založená ako neregistrovaný telesno-branný klub a od apríla 2016 jej aktivity zastrešovalo občianske združenie NAŠA VLASŤ JE BUDÚCNOSŤ, ktoré SB označovali ako svoje „civilné oddelenie“. Organizácia spolupracovala so slovenskou pobočkou Nočných vlkov, ruského motorkárskeho klubu a neoficiálne polovojenskej organizácie ruskej vlády.
Organizácia mala približne 200 členov. Organizácia 11. októbra 2022 oficiálne ohlásila na svojom profile na Facebooku ukončenie činnosti. Dôvod prečo prišlo k ukončeniu neuviedla.
Vývoj.
V júli 2018 minister obrany Slovenskej republiky (SR) Peter Gajdoš podal podnet na Generálnu prokuratúru SR vo veci preskúmania zákonnosti organizácie. Generálny tajomník Služobného úradu Ministerstva obrany SR Ján Hoľko označil za znepokojujúcu evidentnú snahu krajne pravicovej politickej strany Kotlebu – Ľudovej strany Naše Slovensko "„o ovládnutie tejto polovojenskej organizácie“".
Politická orientácia.
SB sa od svojho vzniku prezentujú ako názorovo a ideologicky neutrálna branná organizácia. Zdôrazňovali svoju "„pronárodnú orientáciu“", ohradzujú sa voči nacizmu a fašizmu a deklarujú nadväznosť na ruské vojensko-vlastenecké oddiely a telovýchovný spolok Sokol. Podľa vyjadrení členov SB približne do polovice roka 2012 spolupracovali s krajne pravicovým občianskym združením Slovenské Hnutie Obrody, ktoré otvorene sympatizuje s režimom Slovenskej republiky rokov 19391945.
Na slávnosti 7. výročia vzniku síl SB 5. januára 2019 v Trnave vystúpil Ján Čarnogurský, ktorý vo svojom príhovore spomenul: "„Ak by NATO a USA zatiahli aj slovenských vojakov do konfliktu proti Ruskej federácii, o čo sa veľmi snažia, Slovenských brancov by nedostali, tí by skôr boli na druhej strane.“" Bloger Ján Benčík poukázal na prepojenia funkcionárov SB na krajne pravicové a proruské politické subjekty.
Podľa Ministerstva vnútra SR (MV SR) mala skupina väzby na extrémizmus a extrémistické subjekty. Toho času sa podľa MV SR medzi extrémistickými subjektami nenachádza.
Daniel Milo, slovenský trestný právnik skúmajúci extrémizmus a bývalý pracovník odboru prevencie kriminality Kancelárie ministra vnútra SR, v interview pre "Denník N" skonštatoval, že SB "„presadzujú záujmy, ktoré idú proti bezpečnostným záujmom Slovenska" [...] "...ich postoje sú v rozpore napríklad s tým, čo sa píše v oficiálnych strategických dokumentoch štátu“".
Organizačná štruktúra.
Organizačná štruktúra SB pozostáva z oddielov, ktorých bolo v roku 2012 sedem, v roku 2015 11 a v roku 2016 12, samotná organizácia na svojich stránkach uvádza, že sa v roku 2017 zvýšil počet jej členov na „cca 170“.
Reakcie na Slovenských Brancov.
Začiatkom augusta 2018 minister obrany Peter Gajdoš (SNS) oznámil zmenu zákonov a predpisov, ktorá by umožnila postihovať účasť profesionálnych vojakov na príprave organizácií ako sú Slovenskí Branci.
Atentát na Roberta Fica.
V stredu 15. mája 2024 došlo v meste Handlová k pokusu o atentát na premiéra Roberta Fica. Páchateľ atentátu, 71-ročný levický spisovateľ Juraj Cintula, mal v minulosti kontakty s organizáciou Slovenskí Branci a vyjadril im verejnú podporu. Podľa ministra obrany Kaliňáka sa páchateľ so skupinou Slovenskí branci pred rokmi stretol, aby im dohovoril a skupinu vyzýval, aby nepoužívala zbrane.